Source: http://www.changenet.sk/?section=kampane&x=921294
Timestamp: 2017-07-21 10:40:19+00:00

Document:
CHANGENET.SK | Kampane | Hromadná pripomienka za posilnenie práv vlastníkov pri nájme poľnopôdy
Ministerstvo pôdohospodárstva a rozvoja vidieka SR predložilo
do pripomienkového konania návrh novely zákona o nájme
poľnohospodárskych pozemkov, poľnohospodárskeho podniku a lesných
pozemkov. Zákon upravuje vzťahy vlastníkov poľnohospodárskej pôdy ako
prenajímateľov s jej nájomcami. Sme presvedčení, že zákon
je v rozpore s čl. 20 Ústavy Slovenskej republiky, pretože
zasahuje do vlastníckych práv nad rámec predpokladaný ústavou.
Predkladaná novela tieto zásahy do vlastníckych práv ešte
posilňuje. V tejto hromadnej pripomienke preto navrhujeme zmeny zákona,
ktorými sa posilní ochrana vlastníckych práv vlastníkov
poľnohospodárskej pôdy, najmä: zrušenie prednostného práva nájomcu poľnohospodárskeho pozemku
na novú nájomnú zmluvu a zavedenie práva vlastníka pozemku
disponovať ním po skončení nájomnej zmluvy v plnom rozsahu
(bod 8 hromadnej pripomienky), zrušenie zákonom stanovenej minimálnej doby nájmu
poľnohospodárskeho pozemku a ponechanie minimálnej doby
nájmu na dohodu prenajímateľa a nájomcu (bod 3 hromadnej
pripomienky), zvýšenie informovanosti prenajímateľa pri predlžovaní nájomnej
zmluvy prostredníctvom doplnenia povinností nájomcu pri
predkladaní návrhu na predĺženie nájomnej zmluvy (bod 7
hromadnej pripomienky), zrušenie možnosti neplatenia nájomného z dôvodov, ktoré
nesúvisia s prenajímateľom (zmenené prírodné pomery,
zmena hospodárskych pomerov) (body 2 a 6 hromadnej
pripomienky), zvýšenie minimálnej ceny nájomného, ktorá je v súčasnosti
stanovovaná na symbolickej úrovni (bod 4 hromadnej pripomienky), zapisovanie nájomných zmlúv do katastra len ako možnosť, nie
ako povinnosť (bod 1 hromadnej pripomienky), podnájom pozemku len so súhlasom prenajímateľa (bod 5 hromadnej
pripomienky). Návrh zákona: https://www.slov-lex.sk/legislativne-procesy/SK/LP/2017/421 Hromadnú pripomienku možno podporiť najneskôr v utorok 20.
júna 2017. Ondrej Dostál, Občianska konzervatívna strana (OKS) Richard Ďurana, INESS Peter Gonda, Konzervatívny inštitút M. R. Štefánika (KI) Vladimír Špánik, Združenie občanov miest a obcí Slovenska
(ZOMOS) Radovan Ďurana, INESS Martin Vlachynský, INESS Zsolt Király, šéfredaktor Körkép.sk Martin Reguli, Nadácia F. A. Hayeka Jakub Nedoba, Mladí liberáli Dušan Sloboda, KI Juraj Petrovič, OKS Martin Mlýnek, OKS Dávid Nagy, Strana maďarskej komunity (SMK) Ivan Kuhn, KI Jozef Mečiar, Šala Zuzana Demjanová, OKS Radovan Kazda, vydavateľ, PROPERTY & ENVIRONMENT s.r.o. Radovan Potočár, študent Tibor Takáč, projektant pozemkových uprav Roman Frnčo, advokát Gábor Hajtman, študent Michal Drotován, poslanec miestneho zastupiteľstva, Bratislava –
Rača Vladimír Dolinay, učiteľ a poslanec miestneho zastupiteľstva,
Bratislava – Petržalka Richard Drutarovský, občiansky aktivista a poslanec mestského
zastupiteľstva, Prešov Šimon Jeseňák, Mladí konzervatívci Hromadná pripomienka
verejnosti k návrhu zákona, ktorým sa mení a dopĺňa zákon
č. 504/2003 Z. z. o nájme poľnohospodárskych pozemkov,
poľnohospodárskeho podniku a lesných pozemkov a o zmene niektorých
zákonov v znení neskorších predpisov Rezortné číslo: 2225/2017-410 Všetky body hromadnej pripomienky sa týkajú
článku I návrhu zákona. Zápis do katastra ako
možnosť, nie povinnosť (k bodu 1) Navrhujeme v bode 1 upraviť znenie poslednej vety v § 1 ods. 1
nasledovne: „Zmluvu o nájme pozemku na poľnohospodárske účely môže
nájomca zapísať do katastra nehnuteľností aj vtedy, ak nájomné
vzťahy trvajú alebo majú trvať menej ako päť rokov.“ Túto pripomienku považujeme za zásadnú. Odôvodnenie: Ministerstvo navrhuje zaviesť povinnosť
nájomcu doručiť zmluvu o nájme pozemku do 30 dní od jej
uzatvorenia na zápis do katastra nehnuteľností. Navrhujeme zmeniť
povinnosť podať návrh na zápis na možnosť. Vzhľadom na to, že
podľa § 1 ods. 1 katastrálneho zákona sú súčasťou katastra
údaje „o nájomných právach k pozemkom, ak nájomné práva
trvajú alebo majú trvať najmenej päť rokov“, navrhuje sa, aby
nájomca mal možnosť zapísať zmluvu o nájme pozemku na
poľnohospodárske účely aj v prípade kratšieho trvania
nájomných vzťahov. Zrušenie možnosti
neplatenia nájomného z dôvodu zmenených prírodných
pomerov (nový bod 3) Navrhujeme doplniť nový bod 3 v znení: „3. § 5 sa vypúšťa.“ Ostatné body sa primerane prečíslujú. Túto pripomienku považujeme za zásadnú. Odôvodnenie: Zákon v § 5 stanovuje, že „ak ide o
mimoriadne okolnosti najmä následky prírodných pomerov, ktoré
nájomca nespôsobil, a nemožno predpokladať, že by ich odvrátil
alebo ich následky mohol odvrátiť alebo prekonať, a v dôsledku
ktorých nemohol nájomca prenajatý pozemok používať na
poľnohospodárske účely alebo nemohol dosiahnuť žiadny výnos v
príslušnom kalendárnom roku, nie je povinný platiť nájomné. Ak
z týchto dôvodov úžitky z prenajatého pozemku klesli pod
polovicu bežného výnosu, má nájomca právo na primeranú zľavu
z nájomného. Náhrady a príspevky z verejných prostriedkov
prijaté nájomcom v súvislosti s mimoriadnymi okolnosťami sa
pripočítajú k úžitkom z prenajatého pozemku.“ Prírodné
pomery nie sú vecou, ktorú by mohol ovplyvniť prenajímateľ,
preto by nepriaznivé prírodné pomery nemali mať za následok
neplatenie nájomného nájomcom, prípadne jeho zníženie. Zrušenie minimálnej doby
nájmu poľnohospodárskeho pozemku (nový bod 4) Navrhujeme doplniť nový bod 4 v znení: „4. V § 8 ods. 1 sa vypúšťa prvá veta.“ Ostatné body sa primerane prečíslujú. Túto pripomienku považujeme za zásadnú. Odôvodnenie: Zákon v § 8 ods. 1 stanovuje, že
pozemok sa nájomcovi na poľnohospodárske účely pri prevádzkovaní
podniku prenajíma najmenej na päť rokov. Vzhľadom na to, že
zákon umožňuje prenajímať poľnohospodársky pozemok aj na dobu
neurčitú s výpovednou lehotou jeden rok, považujeme za
nadbytočné stanovovať minimálnu dobu nájmu, ak ide o nájom
na dobu určitú, a navrhujeme ponechať dobu nájmu na dohodu
prenajímateľa a nájomcu. Zvýšenie minimálnej
výšky nájomného (nový bod 5) Navrhujeme doplniť nový bod 5 v znení: „5. V § 10 ods. 1 sa slová „najmenej 1 %“ nahrádzajú
slovami „najmenej 3 %“.“ Ostatné body sa primerane prečíslujú. Túto pripomienku považujeme za zásadnú. Odôvodnenie: Zákon v § 10 ods. 1 stanovuje minimálnu
výšku nájomného na najmenej 1 % z hodnoty poľnohospodárskej
pôdy určenej podľa osobitného predpisu. Cena nájmu
poľnohospodárskych pozemkov je vo všeobecnosti veľmi nízka, až
symbolická a prenajímatelia majú veľmi malú reálnu možnosť
ovplyvniť jej výšku. Preto navrhujeme zvýšiť minimálnu výšku
nájomného z 1 % na 3 % z hodnoty poľnohospodárskej
pôdy. Podnájom pozemku len so
súhlasom prenajímateľa (nový bod 6) Navrhujeme doplniť nový bod 6 v znení: „6. V § 10 ods. 3 sa slová „je oprávnený“ nahrádzajú
slovami „nie je oprávnený“.“ Ostatné body sa primerane prečíslujú. Túto pripomienku považujeme za zásadnú. Odôvodnenie: Zákon v § 10 ods. 3 stanovuje, že
nájomca je oprávnený dať prenajatú vec do podnájmu, ak zmluva
neurčuje inak. Vzhľadom na špecifické postavenie nájomcu
poľnohospodárskeho pozemku a na špecifickú úpravu nájomných
vzťahov sa navrhuje, aby nájomca nemohol dať prenajatý
poľnohospodársky pozemok do podnájmu, ak nie je v zmluve
dohodnuté inak. Zrušenie možnosti
neplatenia nájomného z dôvodu zmeny hospodárskych pomerov
(nový bod 7) Navrhujeme doplniť nový bod 7 v znení: „7. § 11 sa vypúšťa.“ Ostatné body sa primerane prečíslujú. Túto pripomienku považujeme za zásadnú. Odôvodnenie: Zákon v § 11 ods. 1 stanovuje, že, ak
„nemohol nájomca dosiahnuť žiaden výnos z dôvodu, že v
dôsledku podstatnej zmeny hospodárskych pomerov, ktorá sa
neprejavila len u neho, sa podstatne zvýšili náklady na získavanie
úžitkov z prenajatého pozemku alebo sa podstatne znížila ich
hodnota, alebo ak z týchto dôvodov klesne výnos nájomcu pod
polovicu obvyklého výnosu, má právo na odpustenie alebo na
primeranú zľavu z nájomného obdobne ako v prípade tohto práva
pre mimoriadne okolnosti (§ 5)“. Hospodárske pomery nie sú
vecou, ktorú by mohol ovplyvniť prenajímateľ, preto by
nepriaznivé hospodárske pomery nemali mať za následok neplatenie
nájomného nájomcom, prípadne jeho zníženie. Doplnenie povinností
nájomcu pri predlžovaní nájomnej zmluvy (k bodu 8) Navrhujeme v bode 8 v § 12 ods. 4 doplniť na koniec odseku
nasledovné vety: „Nájomný vzťah podľa predchádzajúcej vety nevznikol ani
v prípade, ak nájomca v návrhu na uzatvorenie nájomnej
zmluvy výslovne neupozornil prenajímateľa na dôsledky jeho
nereagovania na návrh do dvoch mesiacov od doručenia návrhu. Ak má
pozemok viac spoluvlastníkov, nájomca je povinný navrhnúť
uzatvorenie nájomnej zmluvy všetkým známym spoluvlastníkom, inak
nájomný vzťah podľa prvej vety nemôže vzniknúť.“ Túto pripomienku považujeme za zásadnú. Odôvodnenie: Ministerstvo navrhuje spresniť
doterajšiu úpravu týkajúcu sa pozemku, ktorý je využívaný bez
nájomnej zmluvy. Zavádza dvojmesačná lehota, v ktorej má
vlastník pozemku buď prijať návrh nájomnej zmluvy od užívateľa
pozemku (ktorý bol doteraz užívaný bez nájomnej zmluvy), alebo
tento návrh odmietnuť, resp. vyzvať užívateľa na vrátenie
pozemku, keďže ak k jednému z týchto úkonov nepríde, má sa za
to, že vznikol nájomný vzťah na neurčitý čas, ktorý bude
možné vypovedať v rámci jednoročnej výpovednej lehoty k 1.
novembru. Pre posilnenie ochrany vlastníckych práv prenajímateľa
navrhujeme doplniť povinnosť nájomcu upozorniť prenajímateľa na
dôsledky jeho nereagovania na návrh do dvoch mesiacov a povinnosť
navrhnúť uzatvorenie zmluvy všetkým známym spoluvlastníkom, ak
má pozemok viac vlastníkov. Bez splnenia týchto podmienok by
nedošlo k vzniku nájomného vzťahu na neurčitý čas. Zrušenie prednostného
práva nájomcu na novú nájomnú zmluvu (body 10 a 11) Bod 10 znie: „10. V § 13 sa vypúšťa odsek 2.“ Bod 11 sa vypúšťa. Ostatné body sa primerane prečíslujú. Túto pripomienku považujeme za zásadnú. Odôvodnenie: Zákon v § 13 ods. 2 stanovuje
právo nájomcu na prednostné uzavretie novej nájomnej zmluvy na
pozemok za nájomné v obvyklej výške, ak nájomca riadne
a včas plní svoje záväzky zo zmluvy. Výnimkami sú
situácie, ak „pri skončení nájmu uplynutím dohodnutého času
trvania nájmu alebo uplynutím výpovednej lehoty prenajímateľ
podniká v poľnohospodárstve alebo ak má byť nájomcom blízka
osoba prenajímateľa alebo právnická osoba, ktorej je prenajímateľ
členom alebo spoločníkom, alebo ak ide o pozemok, ktorý je podľa
osobitného predpisu2) určený na iné ako poľnohospodárske
účely“. Ministerstvo navrhuje doplniť ďalšie dve výnimky: ak
by mal byť nájomcom budúci obhospodarovateľ v zmysle § 12a ods.
17 a ak došlo k prevodu alebo prechodu vlastníckeho práva
k pozemku. Sme presvedčení, že samotná existencia
prednostného práva nájomcu na novú nájomnú zmluvu neprimerane
zasahuje do vlastníckych práv prenajímateľa, a preto
navrhujeme prednostné právo nájomcu na novú nájomnú zmluvu zo
zákona úplne vypustiť. Vzhľadom na to navrhujeme vypustiť
z návrhu zákona bod 11, ktorým sa má upraviť postup pri
uzatváraní novej nájomnej zmluvy na základe prednostného práva
doterajšieho nájomcu. Všetky pripomienky majú charakter zásadnej pripomienky. V
prípade, že ministerstvo nevyhovie hromadnej pripomienke, žiadame
uskutočnenie rozporového konania, na ktoré budú písomne pozvaní
nižšie uvedení zástupcovia verejnosti. Ondrej Dostál, Beskydská 8, 811 05 Bratislava, ondrejdostal @
institute.sk Juraj Petrovič, Hrdličkova 32, 831 01 Bratislava, oks @ oks.sk Radovan Kazda, Bodrocká 24, 821 07 Bratislava; radovan.kazda @
odpady-portal.sk POZNÁMKY / vaše reakcie

References: čl. 20
 § 1
 § 1
 § 5
 § 5
 § 8
 § 8
 § 10
 § 10
 § 10
 § 10
 § 11
 § 11
 § 12
 § 13
 § 13
 § 12